b'\n_START_ARTICLE_\nHajao Mijazaki\n_START_SECTION_\n\xc5\xbdivljenje\n_START_PARAGRAPH_\nMijazaki, drugi izmed \xc5\xa1tirih bratov, je bil rojen v kraju Akebono-cho, tokijskem predelu Bunky\xc5\x8d-ku. Med 2. svetovno vojno je bil Mijazakijev o\xc4\x8de Kacuji direktor podjetja\xc2\xa0\xc2\xbbLetalstvo Mijazaki\xc2\xab, katerega lastnik je bil njegov brat (stric Hajaa Mijazakija). Podjetje je izdelovalo krmilne naprave za bojna letala tipa A6M Zero. V tem \xc4\x8dasu je Mijazaki risal letala in druge letalske priprave; od tega \xc4\x8dasa dalje njegovo navdu\xc5\xa1enje nad aviatorstvom ni pojenjalo - in se pogosto pojavlja tudi v njegovih umetni\xc5\xa1kih delih._NEWLINE_Mijazakijeva mama je bila zagrizena bralka in intelektualka, ki je pogosto dvomila v dru\xc5\xbebeno sprejete norme. Mijazaki je neko\xc4\x8d dejal, da je od nje podedoval na\xc4\x8din spra\xc5\xa1evanja in skepso. Kot otrok je bil pri\xc4\x8da neprestanim selitvam, deloma tudi zato, ker je mati med letoma 1947 in 1955 prestajala terapijo proti tuberkulozi. Mijazakijev film Moj sosed Totoro prikazuje dru\xc5\xbeino, katere mati je imela podobno bolezen. Kot dijak je obiskoval gimnazijo Toyotama. V tretjem letniku si je ogledal film Hakujaden, ki velja za\xc2\xa0\xc2\xbbprvi celove\xc4\x8derni barvni anime\xc2\xab, in se za\xc4\x8del zanimati za animacijo. Da bi lahko postal animator, se je moral nau\xc4\x8diti narisati \xc4\x8dlove\xc5\xa1ko figuro, saj je bilo njegovo dotedanje delo omejeno na risanje letal in bojnih ladij._NEWLINE_Po maturi se je vpisal na univerzo Gakushuin, in leta 1963 diplomiral iz politi\xc4\x8dnih znanosti in ekonomije. Bil je \xc4\x8dlan kluba, ki je raziskoval otro\xc5\xa1ko literaturo, za katerega je dejal, da bi bil\xc2\xbb dandanes najbolj podoben klubu komikov\xc2\xab._NEWLINE_Aprila 1963 se je zaposlil v podjetju Toei Animation, kjer je delal kot risar v filmu Pes \xc4\x8duvaj hov hov (Wanwan Chushingura). Kmalu po nastopu dela je bil je pobudnik spora med delavci, nato pa je leta 1964 postal glavni tajnik sindikata Toei._NEWLINE_Oktobra 1965 se je poro\xc4\x8dil s sodelavko, animatorko Akemi Ota, ki je kasneje prenehala z delom in se posvetila vzgoji dveh njunih otrok, Gor\xc5\x8da in Keisukeja. Goro se danes ukvarja z animacijo in filmsko industrijo, v produkciji Studia Ghibli je re\xc5\xbeiral film Zgodbe iz Zemljemorja. Keisuke se ukvarja z lesnim kiparstvom._NEWLINE_Po Hajau Mijazakiju je bil 15. oktobra 1990 poimenovan asteroid 6905 Miyazaki.'